Վրաստանում կարմրուկի համաճարակ կա, արդյոք հարեւան երկրից հնարավո՞ր է համաճարակը մեզ մոտ էլ տարածվի, մեր այս հարցին ի պատասխան, տիկին Սահակյանն ասաց. «Այո, Վրաստանում համաճարակ է, բայց 2013-ին էլ այնտեղ համաճարակ էր, եւ այնտեղից արդեն վարակվածներ եկավ Հայաստան, չպատվաստված երեխաներ վարակվեցին, բայց դեպքերը քիչ էին: Մենք ասում ենք՝ այս պահին Հայաստանում կոլեկտիվ իմունիտետը այնքան բարձր է, որ կարմրուկի տարածում չի ստանա: Բայց այս երեխայի դեպքը ցույց է տալիս, որ մեկ դեղաչափ ստացել է, բայց իր մոտ լիարժեք իմունիտետ չի ձեւավորվել: Եվ ես հրաժարվող ծնողներին եմ դիմում՝ Վրաստանում բռնկում կա, Եվրոպայում էլ հանգիստ չէ, վարակը ցանկացած պահի երկիր կարող է գալ, եւ թիրախը առաջին հերթին չպատվաստված երեխաները կլինեն: Այնպես որ, հենց գալիս է երեխաների պատվաստման ժամանակաշրջանը, մի ուշացրեք, պատվաստեք»: